יצחק לוי (רב עיר)

הרב יצחק לוי (נולד בט"ז באלול תש"מ, 28 באוגוסט 1980) הוא רב ישראלי המכהן כרב העיר נשר, וממונה על הכשרות ברבנות העיר חיפה וברבנות העיר טירת הכרמל מטעם מועצת הרבנות הראשית לישראל, חבר ועדת ההיגוי של המרכז הלאומי להשתלות, ועורך השיעור השבועי של הרב יצחק יוסף. כיהן כרב המושב חוסן וכחבר מועצת הרבנות הראשית לישראל.

ביוגרפיה
ממוזער|יצחק לוי רב העיר נשר נואם בטקס הנחת אבן הפינה לבית כנסת בנשר בשכונת רמות יצחק, 18 במרץ 2021.
נולד בישראל לאליהו וללאה, וגדל בטבריה. סבו מצד אביו היה יצחק לוי ששימש כחזן, ומצד אימו הוא מקורב לרב רפאל כהן ראש מוסדות יתד התשובה. למד בטבריה בתלמודי תורה זכרון מאיר, ואור תורה, ובישיבה לצעירים אור אלחנן, ולאחר מכן בישיבת חזון עובדיה בירושלים. לאחר אירוסיו בשנת תשס"א, החל את לימודי הוראה בכולל "מאור ישראל" בירושלים בנשיאות הרב עובדיה יוסף, ובאותה שנה החל לכהן כרב בית כנסת בשכונת רחביה, לאחר כשלוש שנים עבר לעיר כרמיאל, שם למד במשך שש שנים - לימודי רבנות ודיינות בכולל מעין התורה, כיהן שם כרב קהילה, ושימש כחבר בהנהלת קופת העיר של כרמיאל.

בשנים תשס"ט-תשע"ז (2009–2017) עמד בראש בית מדרש גבוה להכשרת רבנים ודיינים "מעלות התורה" בעיר מעלות-תרשיחא, ובמקביל בשנים תשע"ג-תשע"ז (2013–2017) שימש כראש כולל בעכו.

בשנים תש"ע-תשע"ז (2010–2017) כיהן כחבר בוועדה הרוחנית וכבוחן בתלמודי תורה: פרחי כהונה בצפת, ברכת ישראל ויסודי התורה בעכו, ובאר החיים במעלות.

בשנת תשע"ב (2012) זכה במקום ראשון - מתוך 6,000 מתמודדים - בתחרות כתיבת תורנית של ארגון "ועתה כתבו לכם", וקיבל את הפרס בחול המועד פסח מידי הרב עובדיה יוסף בבניני האומה.

בתשרי תשע"ה (ספטמבר 2014) נבחר פה אחד לכהן כרב המושב חוסן, ובראש חודש תמוז תשע"ה נערכה ההכתרה במושב בהשתתפות מאות מתושבי המושב והאזור, ובמעמד עשרות רבנים ואישי צבור מכל רחבי הארץ ובראשם הראשון לציון ושר הדתות, במעמד ההכתרה הושק ספרו אבי בעזרי.

שנתיים וחצי לאחר כהונתו במושב, באדר תשע"ז (אפריל 2017) נבחר לרב העיר נשר לאחר שקיבל 12 קולות מתוך 16, ובל' בניסן נערכה ההכתרה בעיר בהשתתפות מאות מתושבי העיר, ובמעמד עשרות רבנים ואישי צבור מכל רחבי הארץ ובראשם הרבנים הראשיים לישראל ושר הדתות. במעמד ההכתרה הושק ספרו השיעור השבועי תשע"ו.

החל משנת תשע"ז (2017) התמנה כחבר בוועדה הבין משרדית להסמכה ופיקוח על המוהלים, כנציגו של הרב יצחק יוסף, והוא בוחן את המוהלים בחינה הלכתית יחד עם הרב אריה דביר. כמו כן מונה באותה שנה כחבר בצוות בודקי הבחינות של הרבנות הראשית לישראל. והחל משנת 2018 הצטרף גם לצוות עורכי הבחינות של הרבנות הראשית לישראל.

בשנת תשע"ז (2017) היה חבר בוועדת פרס הרב עובדיה יוסף לכתיבה הלכתית.

בכ"ה באלול תשע"ח (אוגוסט 2018) נבחר לחבר מועצת הרבנות הראשית לישראל, לאחר שקיבל 100 קולות מתוך 131, מספר הקולות הגבוה ביותר מבין המתמודדים הספרדים.

בשנת תשע"ט (אוקטובר 2018) הרב יצחק לוי התמנה על ידי מועצת הרבנות הראשית לישראל לרושם נישואין בחיפה, ולאחראי על כשרות בחלק מהעסקים בחיפה, עד שיתמנה רב קבוע בחיפה.

בשנת תש"פ (נובמבר 2019) הקים את בית המדרש להכשרת רבנים ודיינים "חזון עובדיה" בעיר נשר.

הרב יצחק לוי הוא ממקורבי הרב יצחק יוסף והגיה לו כמה מספריו. כמו כן היה מקורב לרב עובדיה יוסף והגיה את ספרו חזון עובדיה פורים, כתב וערך את המפתחות לחזון עובדיה פסח, וכן סייע למכון מאור ישראל בעריכת האינדקס לשו"ת יחוה דעת, ובעריכת הגליונות של ספרי הרב עובדיה יוסף יביע אומר חלק חמישי החדש, ובעריכת יחוה דעת חלק שני החדש.

הרב לוי עורך את שיעורי הרב יצחק יוסף בבית כנסת היזדים בעלון השבועי "בית מרן". בשנת תשע"ו הוציא לאור את הספר השיעור השבועי חלק ראשון, הכולל סיכום השיעורים של שנת תשע"ה. ובשנת תשע"ז הוציא את ספר השיעור השבועי חלק שני, סיכום השיעורים של שנת תשע"ו, ובשנת תשע"ח הוציא לאור את הספר השיעור השבועי חלק שלישי, סיכום השיעורים של שנת תשע"ז, ובשנת תש"פ הוציא לאור את הספר השיעור השבועי חלק רביעי, סיכום השיעורים של שנת תשע"ח, ובשנת תשפ"ב הוציא לאור את הספר השיעור השבועי חלק חמישי, סיכום השיעורים של שנת תשע"ט.

בכ' שבט תשפ"ה התמודד לכהונה נוספת כחבר מועצת הרבנות הראשית לישראל, בתמיכת רבו הרב יצחק יוסף ויו"ר ש"ס אריה דרעי, אך לא נבחר.

 חיים אישיים 
נשוי לתמר, ולהם שבעה ילדים.

ספריו
 שו"ת אבי בעזרי - שאלות ותשובות בהלכה על שולחן ערוך אורח חיים ויורה דעה - 2 מהדורות, מהדורה ראשונה - תשע"ה, מהדורה שנייה - תשע"ו.
 השיעור השבועי - שיעוריו של הרב יצחק יוסף. חלק א' תשע"ה - 5 מהדורות. חלק ב' תשע"ו - 2 מהדורות. חלק ג' - תשע"ז. חלק ד' - תשע"ח. חלק ה' - תשע"ט.
 קונטרס אור לי - קובץ מאמרים על מרן הרב עובדיה יוסף לפי סדר פרשיות השבוע - 2 מהדורות, מהדורה ראשונה - תשע"ה, מהדורה שנייה - תשע"ו.
 ספר רבן של ישראל - הספדיו על מרן הרב עובדיה יוסף ומאמרים בכללי הפסיקה, בעריכת הרב דביר פרץ, תשע"ח.
 ספר באר יצחק חלק ראשון - סיכום שיעוריו ההלכתיים בנושאים שונים, בעריכת הרב שלום מצרפי, תשפ"א.
 ספר באר יצחק חלק שני - סיכום שיעוריו ההלכתיים בנושאים שונים, בעריכת הרב שלום מצרפי, תשפ"ד.
 ספר אור פניך - בענייני מגפת הקורונה, שאלות ותשובות, מאמרים והנחיות, תש"פ.
 ספר בריתי יצחק - על תרי"ג מצוות, מקורות, טעמים, הלכות ואגדות, מיועד לתיקון ליל שבועות, תשפ"ג.
 ספר חיים בטהרה - סיכום שיעוריו בהלכה למדריכי חתנים, בעריכת ר' אייל בן שטרית, תשפ"ג.
 הגדה של פסח הגידה לי - הנחיות מעשיות ושו"ת לליל הסדר, תשפ"ד.
 ספר מי כמוך - בעניין מלחמת שמחת תורה, שאלות ותשובות, שיעורים והנחיות, תשפ"ה.
קישורים חיצוניים

 כל הכתבות על הרב יצחק לוי, באתר ערוץ 7

הערות שוליים

קטגוריה:נשר: אישים
קטגוריה:רבנים חרדים ישראלים
קטגוריה:רבנים ספרדיים ישראלים
קטגוריה:מחברי ספרות תורנית
קטגוריה:רבני ערים בישראל
קטגוריה:חברי מועצת הרבנות הראשית
קטגוריה:מחברי ספרי שו"ת ישראלים
קטגוריה:ישראלים שנולדו ב-1980